Ehdotus: neuvoston päätös lapsiin liittyvää yhteydenpitoa koskevan Euroopan neuvoston yleissopimuksen allekirjoittamisesta Euroopan yhteisön puolesta /* KOM/2002/0520 lopull. */



Virallinen lehti nro 020 E , 28/01/2003 s. 0369 - 0369



Ehdotus: NEUVOSTON PÄÄTÖS lapsiin liittyvää yhteydenpitoa koskevan Euroopan neuvoston yleissopimuksen allekirjoittamisesta Euroopan yhteisön puolesta (komission esittämä) PERUSTELUT Euroopan neuvoston ministerikomitea hyväksyi lapsiin liittyvää yhteydenpitoa koskevan yleissopimuksen (jäljempänä 'yhteydenpitoa koskeva yleissopimus') 3. toukokuuta 2002 Vilnassa Liettuassa. Yhteydenpitoa koskevan yleissopimuksen tarkoituksena on vahvistaa lasten ja näiden vanhempien sekä muiden, joilla on perhesiteitä lapseen, perusoikeutta ylläpitää yhteyttä säännöllisesti. Tätä varten yhteydenpitoa koskevassa yleissopimuksessa (a) esitetään yleisiä periaatteita, joita sovelletaan yhteydenpitoa koskeviin määräyksiin, (b) määritellään riittävät suojatoimet ja takeet, joilla varmistetaan yhteydenpidon asianmukainen toteuttaminen ja lasten palauttaminen välittömästi tapaamisen jälkeen, (c) määrätään yhteistyöstä asianomaisten viranomaisten välillä lapsiin liittyvän rajatylittävän yhteydenpidon kehittämiseksi ja edistämiseksi. Yhteydenpitoa koskeva yleissopimus on avoinna allekirjoittamista varten Strasbourgissa Ranskassa 14. lokakuuta 2002 kuudennen eurooppalaisen perheoikeutta käsittelevän konferenssin yhteydessä. Yhteydenpitoa koskevan yleissopimuksen 22 artiklan 1 kohdan mukaan yhteisö voi liittyä yleissopimukseen. Yhteydenpitoa koskeva yleissopimus edistää nykyisten ja tulevien yhteisön sääntöjen tavoitteiden toteutumista lapsen huoltoa koskevissa asioissa annettujen tuomioiden tunnustamisen ja täytäntöönpanon alalla. Sen vuoksi komissio esittää, että yhteisö allekirjoittaa yhteydenpitoa koskevan yleissopimuksen sen mahdollista myöhempää tekemistä varten. Ehdotus: NEUVOSTON PÄÄTÖS lapsiin liittyvää yhteydenpitoa koskevan Euroopan neuvoston yleissopimuksen allekirjoittamisesta Euroopan yhteisön puolesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 61 artiklan c kohdan yhdessä 300 artiklan 2 kohdan ensimmäisen alakohdan kanssa, ottaa huomioon komission ehdotuksen [1], [1] EYVL C...., s. ... . sekä katsoo seuraavaa: (1) Lapsiin liittyvää yhteydenpitoa koskeva yleissopimus, jonka Euroopan neuvoston ministerikomitea hyväksyi 3 päivänä toukokuuta 2002, vahvistaa osaltaan merkittävästi lasten ja näiden vanhempien sekä muiden, joilla on perhesiteitä lapseen, perusoikeutta ylläpitää yhteyttä säännöllisesti. Sen vuoksi on suotavaa, että yleissopimuksen määräyksiä aletaan soveltaa mahdollisimman pikaisesti. (2) Yleissopimus on avoinna allekirjoittamista varten Strasbourgissa Ranskassa 14 päivänä lokakuuta 2002. (3) Yleissopimuksen 22 artiklan 1 kohdan mukaan Euroopan yhteisö voi liittyä yleissopimukseen. (4) Yleissopimus edistää nykyisten ja tulevien yhteisön sääntöjen tavoitteiden toteutumista lapsen huoltoa koskevissa asioissa annettujen tuomioiden tunnustamisen ja täytäntöönpanon alalla ja koskee yhteisön toimivaltaan kuuluvia asioita, ON PÄÄTTÄNYT SEURAAVAA: Ainoa artikla Neuvoston puheenjohtaja valtuutetaan nimeämään henkilö, jolla on valtuudet allekirjoittaa Euroopan yhteisön puolesta 3 päivänä toukokuuta 2002 hyväksytty lapsiin liittyvää yhteydenpitoa koskeva Euroopan neuvoston yleissopimus sen mahdollista myöhempää tekemistä varten. Tehty [ ], [ 2002] Neuvoston puolesta Puheenjohtaja